**Latvijas Bankas noteikumu projekta "Grozījumi Latvijas Bankas 2023. gada 18. decembra noteikumos Nr. 263 "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi"" anotācija**

|  |  |
| --- | --- |
| **Nosaukums** | Grozījumi Latvijas Bankas 2023. gada 18. decembra noteikumos Nr. 263 "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi" |
| **Dokumenta veids** | Latvijas Bankas noteikumi |
| **Izdošanas pamatojums** | Noguldījumu garantiju likuma 11. panta 1. un 2. punkts |
| **Mērķis un būtība** | Latvijas Bankas noteikumu projekts "Grozījumi Latvijas Bankas 2023. gada 18. decembra noteikumos Nr. 263 "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi"" (turpmāk – noteikumu projekts) izstrādāts ar mērķi precizēt tiesību normas par to rādītāju (kapitāla pietiekamības rādītājs, likviditātes rādītājs, lielo riska darījumu rādītājs un kredītportfeļa kvalitātes rādītājs) noteikšanu, kuri izmantojami krājaizdevu sabiedrības maksājumam noguldījumu garantiju fondā piemērojamā korekcijas koeficienta aprēķināšanai.  Latvijas Bankas 2023. gada 18. decembra noteikumu Nr. 263 "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi" (turpmāk – noteikumi Nr. 263) 25., 26. un 27. punktā ir ietvertas atsauces uz pārskatiem, kurus sagatavo saskaņā ar normatīvo aktu par krājaizdevu sabiedrības darbību regulējošo prasību rādītāju aprēķināšanu, to pozīciju nosaukumiem, pozīciju kodiem un ailēm.  2025. gada 1. janvārī spēkā stājās Latvijas Bankas 2024. gada 16. decembra noteikumi Nr. 370 "Krājaizdevu sabiedrību darbību raksturojošo rādītāju aprēķināšanas un pārskatu sagatavošanas noteikumi" (turpmāk – noteikumi Nr. 370), ar kuriem par spēku zaudējušiem tika atzīti Finanšu un kapitāla tirgus komisijas 2020. gada 3. novembra normatīvie noteikumi Nr. 211 "Krājaizdevu sabiedrību darbību raksturojošo rādītāju aprēķināšanas normatīvie noteikumi" (turpmāk – noteikumi Nr. 211).  Ņemot vērā to, ka dažos noteikumu Nr. 370 pielikumos ietvertajos pārskatos (salīdzinot ar noteikumos Nr. 211 ietverto regulējumu) ir izmantota jauna pozīciju vai aiļu numerācija vai jauni pozīciju nosaukumi, ir nepieciešams precizēt noteikumu Nr. 263 25., 26. un 27. punktā ietvertās atsauces.  Noteikumu Nr. 263 28. punktā ir ietvertas atsauces uz Aktīvu un ārpusbilances saistību novērtēšanas pārskatu, kuru sagatavo saskaņā ar normatīvo aktu par krājaizdevu sabiedrības aktīvu un ārpusbilances saistību novērtēšanu, tā pozīcijām un ailēm.  2025. gada 1. janvārī spēkā stājās grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi" (turpmāk – noteikumi Nr. 218), ar kuriem Finanšu un kapitāla tirgus komisijas 2020. gada 27. oktobra normatīvo noteikumu Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi" 2. pielikumā ietvertais "Aktīvu un ārpusbilances saistību novērtēšanas pārskats" iekļauts noteikumu Nr. 218 11.1pielikumā "Krājaizdevu sabiedrības aktīvu un ārpusbilances saistību novērtēšanas pārskats".  Ņemot vērā minēto, precizētas noteikumu Nr. 263  28. punktā ietvertās atsauces. |
| **Leģitīmais mērķis** | Noteikumu projekta leģitīmais mērķis ir citu personu tiesību un sabiedrības labklājības aizsardzība. Minētais leģitīmais mērķis tiek sasniegts, nodrošinot, ka noguldījumu garantiju fonda dalībniekiem – krājaizdevu sabiedrībām – noteikumu projektā paredzētajā kārtībā tiek aprēķināts maksājumiem noguldījumu garantiju fondā piemērojamais korekcijas koeficients. |
| **Samērīgums** | Lai izvērtētu, vai pieņemtā tiesību norma atbilst samērīguma principam, jānoskaidro: pirmkārt, vai lietotie līdzekļi ir piemēroti leģitīmā mērķa sasniegšanai; otrkārt, vai šāda rīcība ir nepieciešama, t. i., vai mērķi nevar sasniegt ar citiem, indivīda tiesības un likumiskās intereses mazāk ierobežojošiem līdzekļiem; treškārt, vai likumdevēja darbība ir samērīga jeb atbilstoša, t. i., vai labums, ko iegūs sabiedrība, ir lielāks par indivīda tiesībām un likumiskajām interesēm nodarīto zaudējumu.  Noteikumu projekts neparedz papildu slogu noguldījumu garantiju fonda dalībniekiem (krājaizdevu sabiedrībām), bet tehniski precizē Latvijas Bankas noteiktās prasības to rādītāju noteikšanai, kas izmantojami krājaizdevu sabiedrību maksājumiem noguldījumu garantiju fondā piemērojamā korekcijas koeficienta aprēķināšanai.  Noteikumu projektā ietvertie grozījumi ir tehniski un atbilstoši, lai izpildītu Noguldījumu garantiju likuma prasības maksājumu noguldījumu garantiju fondā kontroles procesā, t. i., aprēķinātu krājaizdevu sabiedrību maksājumiem noguldījumu garantiju fondā piemērojamo korekcijas koeficientu. |
| **Spēkā stāšanās** | Noteikumi stāsies spēkā nākamajā dienā pēc to publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai.  Vienlaikus norādāms, ka noteikumu projektā ietvertās izmaiņas (par noteikumu Nr. 263 25., 26., 27. un 28. punkta izteikšanu jaunā redakcijā) būs piemērojamas ar 2026. gada 1. janvāri.  Noteikumu projektā ietvertās izmaiņas skar krājaizdevu sabiedrību maksājumam noguldījumu garantiju fondā 2026. gadā piemērojamo korekcijas koeficientu, kura aprēķinā tiks izmantoti dati par 2025. gadu un kurš tiks piemērots krājaizdevu sabiedrību maksājumiem noguldījumu garantiju fondā, sākot ar 2026. gada 1. ceturksni.  Ņemot vērā minēto, ar noteikumu projekta 2. punktu noteikumi Nr. 263 tiek papildināti ar 30.1punktu, kas paredz, ka grozījumi par šo noteikumu 25., 26., 27. un 28. punkta izteikšanu jaunā redakcijā stājas spēkā 2026. gada 1. janvārī. |
| **Ietekme uz Latvijas Bankas budžetu** | Noteikumu izdošana neietekmēs Latvijas Bankas budžeta ieņēmumus vai izdevumus. |
| **Administratīvā sloga un izmaksu novērtējums (tirgus dalībniekiem)** | Ņemot vērā to, ka krājaizdevu sabiedrību maksājumiem noguldījumu garantiju fondā piemērojamo korekcijas koeficientu aprēķina Latvijas Banka un tā aprēķināšanai izmantojamie rādītāji tiek noteikti atbilstoši pārskatiem, kurus krājaizdevu sabiedrības sagatavo un iesniedz saskaņā ar citiem Latvijas Bankas noteikumiem (noteikumi Nr. 370 un noteikumi Nr. 218), noguldījumu garantiju fonda dalībniekiem (krājaizdevu sabiedrībām) ar noteikumu projektu papildu administratīvais slogs netiek uzlikts. |
| **Saistītie dokumenti** | Ar noteikumu projektu saistītie dokumenti:   1. Noguldījumu garantiju likums; 2. noteikumi Nr. 370; 3. noteikumi Nr. 218. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2025. gada 15. janvārī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2025. gada 29. janvārim bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību tika informēta biedrība "Krājaizdevu Apvienība" un Latvijas Kooperatīvo krājaizdevu sabiedrību savienība.  Noteikumu projekts tiks izskatīts Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi, līdz ar to noteikumu projekts ir saskaņots bez iebildumiem vai priekšlikumiem. |